Bonusbetaling aan Transnet-pensioenarisse; betoging beplan18-512 Transnet Klas 18E by Kaalfontein, Gauteng Foto: Kol André Kritzinger, railpictures.net Transnet-pensioenarisse gaan 13de tjeks altesaam ter waarde van R178 miljoen ontvang, het Transnet Dinsdag aangekondig. “Dit bring die algehele bonusbetalings deur die pensioenfondse en Transnet sedert 2007 op R2.5 miljard te staan,” het Transnet in ŉ verklaring gesê. “Afgetrede Transnet-werknemers wat aan twee van die maatskappy se grootste vaste voordeelpensioenfondse behoort, sal saam die bonusbetaling van R178 miljoen deel.” Ongeveer 67 000 pensioenarisse wat aan die Transnet Tweede Vaste Voordeelfonds (TSDBF) en die Transnet Subfonds van die Vervoerpensioenfonds (TTPF) behoort, sal teen die einde van April die bonus ontvang. Die bonusbetaling vir elke begunstigde is gelykstaande aan 8.3% van hul jaarlikse individuele voordeel. “Dit is die twee betaling van sy soort in die afgelope ses maande,” aldus die verklaring. “Die twee fondse het in November 2013 ook R178 miljoen in ad hoc-bonusse aan pensioenarisse uitbetaal.” Die Vryheidsfront Plus, wat besig is met ŉ klasaksie-hofaansoek teen Transnet, het aan Sapa gesê die bonusbetaling sal nie hul hofsaak beïnvloed nie. “Hierdie ad hoc-betalings kom nie van Transnet af nie,” het Anton Alberts, LP vir die VF Plus, gesê. “Wanneer hulle die bonusse uitbetaal, betaal hulle eintlik die pensioenarisse uit die fondse.” Ongeveer 66 000 pensioenarisse is betrokke in die siviele eis om nagenoeg R79 miljard te verhaal, wat Transnet glo uit hul pensioenfondse geplunder het. Die fondse se belangrikste bates, die skulderkennings ter waarde van R7.7 miljard, wat ŉ jaarlikse inkomste van R1.2 miljard gegenereer het, is glo vroeg in 2001 vir MTN-aandele, wat in daardie stadium as M-Cell bekend gestaan het, “geruil” en was ongeveer R1.4 miljard werd. Leon Kellerman SC, vir die pensioenarisse, het in die hofdokumente gesê daar is geen aanduiding dat die fondse enige inkomste uit die M-Cell-aandele verdien het nie. “Ons voer aan die fondse is oor ŉ tydperk van 20 jaar gestroop,” het Alberts gesê. “Dit is bevind deur ŉ aktuariële ondersoek deur die regspan. Dit verteenwoordig ŉ eis van nagenoeg R80 miljard wat die fondse verloor het, rente ingesluit.” Intussen beplan Alberts ŉ openbare betoging by die Uniegebou op 24 April. “Die verarmde Transnet-pensioenarisse gaan hul kwessie verder aan die groot klok hang deur ‘n openbare protes-aksie by die Uniegebou,” het Alberts in ŉ verklaring gesê. “Tydens die betoging gaan ‘n beswaarskrif aan die president se kantoor ingehandig word.” Alberts sê die beswaarskrif gaan ‘n beroep doen op die president om in te gryp. Die alternatief is dat die klasaksie-aansoek voortgaan en uiteindelik Transnet dwing om bykans R80 miljard te betaal indien die hofsaak in die guns van die pensioenarisse beslis word. Daar word tans net vir die vasstelling van die hofdatum deur die Noord-Gautengse hooggeregshof gewag. “Die pensioenarisse verarm by die dag weens ‘n klein jaarlikse verhoging van slegs 2% elke jaar wat in skrille kontras staan met die beloftes wat die Transnetbestuur aan die pensioenarisse gemaak het rakende ‘n menswaardige aftrede,” het hy bygevoeg. Alle Transnet pensioenarisse en hulle familie en vriende word genooi om deel te neem aan die optog. Belangstellendes kom Donderdag om 08:00 by die Pretoria Kunsmuseum bymekaar op die hoek van Schoeman- en Wesselsstraat. “Daar sal vanaf die Kunsmuseum na die Uniegebou se grasperk gestap word wat sowat ‘n blok weg is,” het Alberts verduidelik. “Nadat almal op die gras versamel het, sal ‘n afvaardiging opbeweeg na die Uniegebou om die beswaarskrif aan ‘n verteenwoordiger van die presidensie te oorhandig.” -SAPA